User:Illa/Today's News

=Today is 10th October 2009 = = আজ ১০ অক্টোবর ২০০৯ শনিবার =

=বিল্লাল আউট, তুহিন ইন = কুমিল্লায় টেন্ডারদাপট সজল জাহিদ/মাসুক আলতাফ চৌধুরী, কুমিল্গা থেকে ফিরে: জোট সরকারের জায়গায় মহাজোট, ছাত্রদলের স্থলে ছাত্রলীগ আর গলাকাটা বিল্লালের জায়গায় তুহিন। এছাড়া কুমিল্লা এলজিইডি অফিসের অবস্থা আগের মতোই আছে। টেন্ডারবাজ বিল্লালকে যেমন সবাই সমঝে চলত, তুহিনের ক্ষেত্রেও তাই। ক্ষমতার পালাবদলে ব্যক্তির বদল ছাড়া আর কিছুই হয়নি। তুহিনের দাপট এতটাই যে পরিস্থিতি নিয়ন্ত্রণের বাইরে চলে গেছে বলে সমকালের কাছে স্বীকার করেছেন জেলার দায়িত্বপ্রাপ্ত মন্ত্রী এবং জাতীয় সংসদের হুইপ মোঃ মুজিবুল হক। তুহিনের এ দাপট যে ছাত্রলীগের পরিচয়ে সেই ছাত্রলীগও তাকে স্বীকার করছে না। কিন্তু তাতে কিছুই যায় আসে না। বিল্লালের নাম শুনে যেমন কর্মকর্তারা দ্রুততার সঙ্গে ওয়ার্ক ওর্ডার দিয়ে দিতেন, তুহিনের ক্ষেত্রেও তাই হচ্ছে। তবে স্থানীয় আওয়ামী লীগের একাধিক সূত্র বলছে, টেন্ডারবাজিতে তুহিনের শক্তির মূল উৎস শহরের সাংসদ আ ক ম বাহাউদ্দিন বাহার। কুমিল্লা শহরের এলজিইডি ভবনে গিয়ে জানা গেছে, ক্ষমতার পালাবদলে দখলেরও পালাবদল হয়েছে। সরকার বদলের পরপরই এলজিইডি ক্যাম্পাসেই বিলল্গাল বাহিনীর অন্যতম টিপুকে মারধরের মাধ্যমে যাত্রা করে তুহিন বাহিনী। এক ধোলাইয়েই আশপাশের অনেক সরকারি অফিসই তাদের দখলে চলে আসে। তাছাড়া জোট সরকারের সময়ে যেসব দখল হয়েছে সেগুলো ছাড়াতেও তুহিন বাহিনীই এখন কুমিলল্গার মহৌষধ। বিএনপি ক্যাডার থেকে পৌর-কর্মচারী সমিতির সাধারণ সম্পাদক হওয়া বাদলকেও শায়েস্তা করেছে তুহিনরা। জনস্বাস্থ্য প্রকৌশল অধিদফতরের বাগিচাগাঁও তত্ত্বাবধায়ক প্রকৌশল অধিদফতরে প্রকাশ্য দিবালোকে তুহিন লাঞ্ছিত করে ঠিকাদার ও কুমিলল্গা দোকান মালিক সমিতির যুগ্ম সম্পাদক আবদুর রহমানকে। নিজের লাঞ্ছিত হওয়ার কথা স্বীকার করে আবদুর রহমান সমকালকে বলেন, 'তুহিন তার সাঙ্গপাঙ্গ নিয়ে এসে আমাকে মারধর করে। আমার পাঞ্জাবি পর্যন্ত ছিঁড়ে ফেলে তারা। তুহিনের ভয়েই এখন আর তিনি ওই প্রতিষ্ঠানে ঠিকাদারি করছেন না।' এলজিইডিতে দরপত্র জমা দিতে এসে নাস্তানাবুদ হয়ে কোনোরকমে ফিরতে পেরেছেন তিতাস উপজেলার ঠিকাদার আজম খান। দরপত্র জমা নির্বিঘ্ন করতে এলজিইডির উদ্যোগে পুলিশ সুপারের অফিসে জমা দেওয়ার সিদ্ধান্ত হয়। ফলে খানিকটা সাহস করেই দরপত্র জমা দিতে এসেছিলেন তিনি। তারপরও শেষ রক্ষা হয়নি। আজম খান বলেন, বিষয়টি দাউদকান্দির সংসদ সদস্য মেজর জেনারেল (অব.) সুবিদ আলী ভূঁইয়াসহ অন্য আওয়ামী লীগ নেতাদের জানিয়েছি। দেখা যাক তারা কী করেন। তাদের সঙ্গে আলোচনার কারণেই থানায় অভিযোগ করেননি বলে জানান তিনি। তুহিন বাহিনীর হাতে লাঞ্ছিত হওয়া ঠিকাদারদের তালিকা দীর্ঘ। জেলা আওয়ামী লীগ আহ্বায়ক ও সংসদ সদস্য আ হ ম মোস্তফা কামালের (লোটাস কামাল) পরিচিত ঠিকাদার হাজতখোলার সোহাগও এলজিইডিতে এসে তুহিন বাহিনীর হাত থেকে মুক্তি পাননি। ফলে পুরনো-পরীক্ষিত ঠিকাদাররাও এখন আর এলজিইডির ওপথ মাড়াচ্ছেন না। তবে তুহিন আবার কারও কারও জন্য হয়ে এসেছেন আশীর্বাদ। এলজিইডির সরকার সমর্থক ঠিকাদার, পদবিধারী নেতা ঠিকাদার ও প্রতিষ্ঠিত ঠিকাদারদের কাজ পাইয়ে দিতে এক রকম লাঠিয়াল হিসেবে ব্যবহৃত হচ্ছে তুহিন বাহিনী। দরপত্র ভাগবাটোয়ারা, বল্গক দেওয়া, কাজ চলাকালীনই বিল পাইয়ে দেওয়া, বরাদ্দ না থাকলেও বিলের ব্যবস্থা করা, ঠিকাদারের পক্ষে প্রকৌশল প্রতিবেদন প্রদান সবই করে দিচ্ছে তুহিন। ইংরেজিতে বলা যায় লজিস্টিক সাপোর্ট। নাম প্রকাশ না করার শর্তে এলজিইডির এক সহকারী প্রকৌশলী বলেন, প্রতিদিন আমাদের আতঙ্কে দিন কাটে। নির্বাহী প্রকৌশলীও আতঙ্কে থাকেন। প্রত্যক্ষদর্শীর বর্ণনা থেকে জানা যায়, তুহিনরা এলজিইডি চত্বরে আসে ৮/১০টি হোন্ডায় চড়ে। কম বেশি প্রতিদিনই মহড়া দেয় তারা। দরপত্র ক্রয় থেকে জমাদান পর্যন্ত নির্দিষ্ট সময়ে তাদের সংখ্যা আবার অনেক বেড়ে যায়। ওই দিন উৎসবের মেজাজেই সারা দিন এলজিইডি অফিস পাহারা দেয় তুহিন বাহিনী। কে কখন আসে, কখন যায়_ সবই নজরে রাখা হয়। সূত্র জানিয়েছে, দাপট দেখাতেই এলজিডিইর অফিসিয়ালদের গাড়ির জায়গাজুড়ে তারা মোটরসাইকেল রাখে। এই নিয়ে নির্বাহী প্রকৌশলী বাধা দিয়েও বিপাকে পড়েন। সূত্র বলছে, তুহিন মূলত সদরের এমপি আ ক ম বাহউদ্দিন বাহারের সহযোগী এবং ভিক্টোরিয়া কলেজের সাবেক ভিপি নূর-উর রহমান মাহমুদ তানিমের ছোট ভাই। এই বাহিনীর সহযোগী হিসেবে কাজ করছেন_ ছোটরার রুবেল, খোকা, রাজন, তালপুকুর পাড়ের মুন্না, রতন, ঝাউতলার বাদল, সংরাইশের সোহেল, ঠাকুরপাড়ার টাইগার টিপুসহ আরও অনেকে। তুহিনের সঙ্গে দেখা করে এ বিষয়ে কথা বলার চেষ্টা করা হলেও তাকে পাওয়া যায়নি। পরে মোবাইলে তিনি বলেন, গলাকাটা বিল্লালের সঙ্গে আমার তুলনা করা ঠিক হবে না। বিল্লাল কী করেছে কুমিল্লার সবাই তা জানে। আমাকেও সবাই চেনে। তবে মাঝে মধ্যে হয়তোবা সদরের কেউ কাজ কিনলেও আমরা অনুরোধ করি যে কাজটা আমাদের দিয়ে দেন। তাছাড়া আমি নিজেও একজন ঠিকাদার। কারও লাঠিয়াল হয়ে কাজ করার সময় কোথায়? এমন বদনাম ছড়ানোর পেছনে হুইপ মুজিবুল হক এবং কুমিল্লার আরও কয়েকজন এমপির হাত রয়েছে বলে দাবি করে তুহিন। কিছুদিন আগে হুইপের লোকরা তার নামে মামলা দিয়েছে উল্লেখ করে তুহিন বলে, আগেরবার দল যখন ক্ষমতায় এলো তখনই এক দিনে আমার নামে ১৩টা মামলা করিয়েছিলেন মুজিবুল হক। আমি জানি, উনি আমাকে ছাড়বেন না। সে কারণে কৌশলে নানাভাবে আমার নামে অপ্রচার চালাচ্ছেন। এলজিইডির নির্বাহী প্রকৌশলী হারুনুর রশিদ এ বিষয়ে মুখ খুলতে রাজি হননি। তিনি বলেন, লিখিত অভিযোগ পেলে ব্যবস্থা নেব। মৌখিক অভিযোগ আমাদের কাছে গ্রহণযোগ্য নয়। অন্যদিকে কুমিলল্গার পুলিশ সুপার শফিকুল ইসলাম জানান, এলজিইডির তরফ থেকে আমাদের অফিসে দরপত্র জমাদানের চিঠি দেওয়া হলেও টেন্ডারবাক্স কিংবা কোনো প্রতিনিধিও পাঠানো হয়নি। এ বিষয়ে নির্বাহী প্রকৌশলীকে আমি জানিয়েছি। তিনি বলেন, এ বিষয়ে ঘোষণা দিয়ে শেষ পর্যন্ত সে কাজ না করা ঠিক হয়নি। তবে তুহিন বাহিনী সম্পর্কে তার বক্তব্য, 'কারও বিরুদ্ধে লিখিত অভিযোগ পেলে সঙ্গে সঙ্গে ব্যবস্থা নিই।' তুহিনের প্রসঙ্গ তুলতেই জেলা ছাত্রলীগ সভাপতি কবিরুল ইসলাম সিকদার স্পষ্ট ভাষায় বলেন, সে ছাত্রলীগের কেউ নয়। সে একজন ব্যক্তির আশ্রয়-প্রশ্রয়ে লালিত-পালিত। টেন্ডারবাজি সম্পর্কে তিনি বলেন, সরকার গঠনের পরপরই নেত্রীর নির্দেশে আমরা ছাত্রলীগের সকল কর্মীকে কঠোর ভাষায় হুশিয়ার করেছি। টেন্ডারবাজি যেই করুক তার বিরুদ্ধে কমিটি ব্যবস্থা নেবে। জাতীয় সংসদের হুইপ ও চৌদ্দগ্রামের সংসদ সদস্য এবং জেলা আওয়ামী লীগের অন্যতম যুগ্ম আহ্বায়ক মোঃ মুজিবুল হক তুহিনের নাম উচ্চারণ না করেই বলেন, আপনারা যা জানেন তা সত্য। তাছাড়া সে আমাদের নিয়ন্ত্রণের বাইরে চলে গেছে। তার বিরুদ্ধে আমরা এখনই কিছু করতে পারছি না। প্রধানমন্ত্রীর কাছে বিষয়টি তুলেছেন কি-না এমন প্রশ্নের উত্তরে তিনি 'না' বোধক উত্তর দেন। জেলা আওয়ামী লীগ খুব তাড়াতাড়ি এ বিষয়ে সিদ্ধান্ত নেবে বলেও জানান তিনি। অন্যদিকে স্থানীয় সাংসদ আ ক ম বাহউদ্দিন বাহার সমকালকে টেলিফোনে বলেন, শুধু তুহিন কেন, আমি যেহেতু সদরের এমপি আমার প্রশ্রয় ছাড়া তো এখানে কারও কিছু করার কথা নয়। তাছাড়া আমাদের কর্মীরা কি ভাত খাবে না? তিনি বলেন, তুহিন কাজ নিচ্ছে, কাজ করছে। তবে কয়টা কাজ সে পেয়েছে এটা খোঁজ নিয়ে তারপর যদি দরকার হয় তার বিরুদ্ধে কিছু লেখেন। তিনি বলেন, গত নয় মাসে একশ' কোটি টাকার কাজ হলেও আমি বা আমার লোকরা তো ১০ কোটি টাকার কাজও নেইনি। তাহলে কেন আমাদের বিরুদ্ধে এত কথা হচ্ছে? এর পেছনে অনেক বড় রাজনীতি আছে। -সমকাল

=রাজশাহীতে বিভাগীয় প্রধানসহ জেএমবির ৭ ক্যাডার গ্রেফতার = রাজশাহী ব্যুরো: রাজশাহী বিভাগের বিভিন্ন জেলায় অভিযান চালিয়ে রাজশাহীর বিভাগীয় প্রধান ও দাওয়াতি শাখার সমন্বয়কসহ জেএমবির সাত ক্যাডারকে আটক করেছে পুলিশ। তাদের কাছ থেকে বিপুল পরিমাণ জিহাদি বই, সিডি ও একটি কম্পিউটার সেট উদ্ধার করা হয়েছে। আটককৃতরা উত্তরাঞ্চলে জেএমবিকে সংগঠিত করার কাজ করছিল বলে পুলিশ জানিয়েছে। তাদের বিরুদ্ধে মহানগরীর বোয়ালিয়া মডেল থানায় সন্ত্রাস দমন আইনে মামলা হয়েছে। রাজশাহী মহানগর পুলিশের উপ-কমিশনার (সদর) সরদার নুরুল আমিন জানান, ৩ মাস আগে ইসলাম ও মুসলিম নামের একটি জঙ্গি সংগঠনের নেতা সেলিমকে আটক করে র‌্যাব। তার দেওয়া তথ্য থেকে জানা যায়, উত্তরাঞ্চলে জেএমবি আবারও নতুন উদ্যমে সংগঠিত হওয়ার চেষ্টা করছে। সে তথ্য অনুযায়ী পুলিশ গোয়েন্দা তৎপরতা শুরু করে। পুলিশের বিশেষ শাখা ও ঢাকার জঙ্গি দমন সংক্রান্ত সেলের সদস্যরা অভিযান চালিয়ে গত ৭ অক্টোবর মহানগরীর মালদা কলোনি, হেতেম খাঁ এবং তেরখাদিয়া এলাকা থেকে নিষিদ্ধ ঘোষিত জামা'আতুল মুজাহিদিন বাংলাদেশের (জেএমবি) রাজশাহী বিভাগীয় প্রধান ও দাওয়াতি শাখার সমন্বয়ক আশরাফ ওরফে হায়দার ওরফে আবদুল রাজ্জাক, এহসার সদস্য আসাদুল ইসলাম ও ইসারুলকে আটক করে। তাদের কাছ থেকে উদ্ধার করা হয় বিপুল পরিমাণ জেহাদি বই ও একটি কম্পিউটার সেট। তাদের দেওয়া তথ্যানুযায়ী ৮ অক্টোবর মহানগর পুলিশ ও ঢাকার জঙ্গি দমন সংক্রান্ত সেলের সদস্যরা নওগাঁর আত্রাই এলাকায় অভিযান চালিয়ে জেলার প্রধান দায়িত্বশীল হাফেজ আবদুর রহিম ওরফে ইসমাইল, এহসার সদস্য মমতাজকে আটক করে। তাদের কাছ থেকে জেহাদি বই ও সিডি উদ্ধার করা হয়। একই দিন নাটোর জেলার বড়াইগ্রামে অভিযান চালিয়ে আটক করা হয় নাটোর জেলা প্রধান শাহাব উদ্দীন ও গায়রে এহসার সদস্য রহিদুলকে। গতকাল শুক্রবার সকালে মহানগর পুলিশ সদর দফতরে সাংবাদিকদের সামনে হাজির করা হয় আটক ৭ জেএমবি ক্যাডারকে। সেখানে উপস্থিত সাংবাদিকদের উপ-পুলিশ কমিশনার (সদর) সরদার নুরুল আমিন জানান, প্রাথমিকভাবে তারা জানতে পেরেছেন আটককৃতরা উত্তরাঞ্চলে জেএমবিকে সংগঠিত করার কাজ করে আসছিল। তারা রংপুর জেলায় কয়েকটি গোপন বৈঠক করে। সেখানে নাশকতা সৃষ্টির পরিকল্পনা ছিল বলে পুলিশ প্রাথমিক জিজ্ঞাসাবাদে নিশ্চিত হয়েছে। মহানগরীর বোয়ালিয়া মডেল থানার ভারপ্রাপ্ত কর্মকর্তা (ওসি) জসিম উদ্দিন জানান, আটক জেএমবি ক্যাডারদের বিরুদ্ধে সন্ত্রাস দমন আইনে গতকাল থানায় মামলা হয়েছে। এছাড়া তাদের বিরুদ্ধে বিভিন্ন জেলায় আগের মামলা রয়েছে। সেই মামলাগুলোতে তাদের আটক দেখানো হয়েছে। -সমকাল

=শান্তিতে নোবেল পেলেন ওবামা = সাবি্বর রহমান খান, সুইডেন থেকে: যুক্তরাষ্ট্রের প্রথম কৃষ্ণাঙ্গ প্রেসিডেন্ট হিসেবে নির্বাচিত হওয়ার এক বছরের মধ্যেই বারাক হোসেন ওবামা জিতে নিয়েছেন শান্তিতে নোবেল পুরস্কার। নরওয়েজিয়ান নোবেল কমিটি গতকাল শান্তিতে এ বছরের নোবেল বিজয়ী হিসেবে তার নাম ঘোষণা করে। নোবেল কমিটি বলেছে, আন্তর্জাতিক অঙ্গনে কূটনৈতিক তৎপরতা জোরদার এবং মানুষের মধ্যে সৌহার্দ্যের বন্ধন গড়ে তোলায় অসামান্য অবদান রাখার কারণেই ওবামাকে শান্তিতে পুরস্কৃত করা হয়েছে। নোবেল পাওয়ার পর প্রথম প্রতিক্রিয়ায় বিনয়ী ওবামা এই পুরস্কারের জন্য নিজের সামর্থ্য নিয়ে প্রশ্ন তোলেন। হোয়াইট হাউসের রোজ গার্ডেনে সাংবাদিকদের তিনি বলেন, 'নোবেল কমিটির সিদ্ধান্তে আমি বিস্ময় অনুভব করছি। আমার মনে হয় এ ঘটনার মধ্যে দিয়ে ব্যক্তি হিসেবে কেবল আমাকে নয়, আমেরিকার নেতৃত্ব এবং সারাবিশ্বের সমর্থনকে সম্মান জানানো হয়েছে।' তিনি বলেন, বিশ্বের সবচেয়ে জ্বলন্ত সমস্যাগুলো নিরসনে অন্য দেশগুলোর সঙ্গে একযোগে কাজ করার 'তাগিদ' হিসেবেই তিনি এই পুরস্কার গ্রহণ করবেন। বাংলাদেশ সময় বিকেল ৪টায় নরওয়ের রাজধানী অসলোয় নরওয়েজিয়ান নোবেল কমিটির সংবাদ সম্মেলনকক্ষে কমিটির চেয়ারম্যান থুরবিওর্ন ইয়াগল্যান্ড শান্তিতে নোবেল বিজয়ীর নাম ঘোষণা করেন। ঠিক সেই মুহূর্তে ওয়াশিংটনে গভীর ঘুমে আচ্ছন্ন বারাক ওবামা। হোয়াইট হাউসের মুখপাত্র রবার্ট গিবস স্থানীয় সময় ভোর ৬টার দিকে টেলিফোন করে ওবামার ঘুম ভাঙিয়ে সুসংবাদটি দেন। নোবেল কমিটির এ সম্মাননায় সংযত উচ্ছ্বাস প্রকাশ করেন প্রেসিডেন্ট। সংবাদ সম্মেলনে নোবেল কমিটির চেয়ারম্যান বলেন, 'বারাক ওবামা তার স্বল্প সময়ের শাসনকালে নিরলস শ্রম এবং ঐকান্তিক চেষ্টার মাধ্যমে পৃথিবীজুড়ে সবার সঙ্গে একযোগে কাজ করার আবহাওয়া সৃষ্টি করেছেন। তিনি জ্বালিয়েছেন উজ্জ্বল ভবিষ্যৎ তৈরির জন্য এক আশার আলো। বিশেষ করে পারমাণবিক অস্ত্রমুক্ত পৃথিবী গড়ার যে প্রচেষ্টা তিনি চালাচ্ছেন তা সবার জন্য দৃষ্টান্তমূলক।' এ বছর শান্তিতে নোবেল বিজয়ীর সম্ভাব্য তালিকায় ছিল জিম্বাবুয়ের প্রধানমন্ত্রী মরগান সাভাংগিরাই, চীনের ভিন্নমতাবলম্বী হু জিয়াসহ রেকর্ডসংখ্যক ২০৫ জনের নাম। সবাইকে পেছনে ফেলে নোবেল জিতে নিলেন যুক্তরাষ্ট্রের ৪৪তম প্রেসিডেন্ট। ইয়াগল্যান্ড জানান, জুরি কমিটির সবার সমর্থন গেছে ওবামার দিকে। যুক্তরাষ্ট্রে ওবামার আগের সরকারের প্রতি ইঙ্গিত করে তিনি বলেন, 'বারাক ওবামা ক্ষমতায় আসার আগে পরিস্থিতি ছিল ভয়াবহ। এরপর তার সরকার যে কোনো সমস্যা আলোচনার মাধ্যমে সমাধানের আগ্রহ ধারাবাহিকভাবে প্রকাশ করছে। তিনি জাতিসংঘকে শক্তিশালী করার পাশাপাশি পারমাণবিক অস্ত্রমুক্ত বিশ্ব গড়ার কাজ করছেন।' গত ২০ জানুয়ারি ক্ষমতা গ্রহণের পর ওবামা ইরাক ও আফগানিস্তানে যুক্তরাষ্ট্রের আগ্রাসী মনোভাবে পরিবর্তন আনার ঘোষণা দেন। ইরান ও উত্তর কোরিয়া সরকারের সঙ্গে আলোচনার আগ্রহ প্রকাশ করে। কুখ্যাত গুয়ানতানামো বে বন্দিশিবির বন্ধের ঘোষণাও আসে তার কাছ থেকে। এছাড়া গত মাসে তার সভাপতিত্বে জাতিসংঘ নিরাপত্তা পরিষদের এক বৈঠকে পারমাণবিক শক্তিধর দেশগুলোর পরমাণু অস্ত্র ধ্বংসের জন্য জাতিসংঘপ্রণীত একটি প্রস্তাব সর্বসম্মতভাবে অনুমোদন হয়। এসব প্রচেষ্টার মাধ্যমে ওবামা সরকার যুক্তরাষ্ট্রের যুদ্ধংদেহী ভাবমূর্তিতে পরিবর্তন আনার চেষ্টা করছে। পুরস্কার বিজয়ী ওবামার নাম ঘোষণার পর সংবাদ সম্মেলন কক্ষে কিছু সময় সাংবাদিকদের মধ্যে চলে ফিসফাস। এরপর তির্যক কিছু প্রশ্ন ছোড়া হয় চেয়ারম্যানের উদ্দেশে। সাংবাদিকরা বলেন_ ওবামা এখনও তার কাজের মাধ্যমে কোনো সুফল আনতে পারেননি। সেজন্য নোবেল কমিটির এ সিদ্ধান্ত কি ভবিষ্যতে প্রশ্নবিদ্ধ হবে না? তাছাড়া যে দেশ আফগানিস্তানে যুদ্ধরত, নোবেলের নীতির আলোকে সেই দেশের প্রেসিডেন্টকে পুরস্কৃত করা কতটা যুক্তিযুক্ত? জবাবে নোবেল কমিটির চেয়ারম্যান বলেন, 'ভবিষ্যতে কী হবে সেই বিবেচনায় আমরা এ পুরস্কার দেইনি। আমরা দেখেছি গত এক বছর শান্তির সপক্ষে কে কতটা কাজ করেছেন। নোবেল কমিটি আশা করে, বিশ্বের অন্যান্য নেতাও এ বিষয়টির মাধ্যমে শান্তি আনার জন্য কাজ করতে উৎসাহিত হবেন।' নোবেল পাওয়ার সুবাদে বারাক ওবামা একটি স্বর্ণপদকের সঙ্গে পাবেন ১০ মিলিয়ন সুইডিশ ক্রোনার বা ১৪ লাখ ডলার। আগামী ১০ ডিসেম্বর অসলোতে আনুষ্ঠানিকভাবে তাকে পদক দেবে নোবেল কমিটি। প্রতিক্রিয়া : শান্তিতে ২০০৬ সালে নোবেল বিজয়ী বাংলাদেশের অর্থনীতিবিদ ড. মুহাম্মদ ইউনূস চলতি বছর ওবামাকে পুরস্কৃত করার ঘটনা শান্তির ক্ষেত্রে একটি 'শক্তিশালী বার্তা' হিসেবে উল্লেখ করেন। ইউনূস বলেন, 'বিশ্বকে পরমাণু অস্ত্রমুক্ত করার উদ্যোগ, ইরাকে শান্তিপ্রতিষ্ঠা এবং বহুমাত্রিক কূটনৈতিক তৎপরতাগুলো বিবেচনা করে বলা যায় ওবামা বিশ্বের গতিধারাকে আবার সঠিক পথে ফিরিয়ে এনেছেন। তরুণ সমাজকে তিনি আলোড়িত করতে সক্ষম হয়েছেন। শান্তিতে নোবেল দেওয়ার মাধ্যমে তার প্রচেষ্টা এবং ভবিষ্যৎ কর্মপরিকল্পনাকেই স্বীকৃতি জানানো হয়েছে।' নোবেলপ্রাপ্তির ঘটনা ওবামাকে সারাবিশ্বে বিদ্যমান অন্যায় অবিচার দূর করায় উদ্যোগ নিতে উৎসাহী করবে বলে আশা প্রকাশ করেছে ইরান সরকার। প্রেসিডেন্ট মাহমুদ আহমাদিনেজাদের এক মুখপাত্র বলেন, 'আমরা হতাশ নই, বরং মনে করছি এখন তিনি (ওবামা) বিশ্বজুড়ে বিদ্যমান অন্যায় দূর করার জন্য সুনির্দিষ্ট পদক্ষেপ নেবেন।' ইরাকের প্রতি উদারনীতি গ্রহণ এবং সহিংসতা কমিয়ে আনতে ভূমিকা রাখায় ওবামার নোবেল পাওয়াকে স্বাগত জানিয়েছে দেশটির সাধারণ মানুষ। তারা বলেছে, আর যাই হোক জর্জ ডাবি্লউ বুশের চেয়ে অনেক ভালো কাজ করছেন বারাক ওবামা। আফগান প্রেসিডেন্ট হামিদ কারজাই বলেছেন, যোগ্য ব্যক্তিকেই শান্তিতে পুরস্কার দিয়েছে নোবেল কমিটি। অবশ্য দেশটিতে যুদ্ধরত তালেবান এর নিন্দা জানিয়ে বলেছে, বারাক ওবামা আফগানিস্তানে শান্তিপ্রতিষ্ঠায় নূ্যনতম কোনো কাজ করেননি। তার নোবেল বিজয়ের ঘটনা আফগানিস্তানে মার্কিননীতিতে কোনো পরিবর্তন আনবে না। জাতিসংঘ মহাসচিব বান কি মুন মার্কিন প্রেসিডেন্টকে অভিনন্দন জানিয়ে বলেন, তিনি (ওবামা) আলোচনার মনোভাব নিয়ে সমস্যার সমাধানে আগ্রহী। ইসরায়েলের প্রধানমন্ত্রী বেঞ্জামিন নেতানিয়াহু এক শুভেচ্ছা বার্তায় ওবামাকে বলেন, আপনি কর্মপ্রচেষ্টার মাধ্যমে বিশ্বের বহু মানুষকে আলোড়িত করছেন।' নোবেল পাওয়ায় বারাক ওবামাকে অভিনন্দন জানিয়েছেন ফিলিস্তিনের প্রেসিডেন্ট মাহমুদ আব্বাস। তিনি আশা প্রকাশ করেন, ওবামা সরকারের মেয়াদের মধ্যেই স্বাধীন রাষ্ট্র হিসেবে ফিলিস্তিন আত্মপ্রকাশ করবে। ফরাসি প্রেসিডেন্ট নিকোলা সারকোজি মার্কিন প্রেসিডেন্টকে অভিনন্দন জানিয়ে বলেন, তার নোবেল পাওয়ার ঘটনায় মনে হচ্ছে যুক্তরাষ্ট্র আবার বিশ্বে সমাদর পেতে শুরু করেছে। -সমকাল

Collected from: M. A. Halim's Today's News Page.